ASP เผยกำไร Q2 ลดลง 2.01% หลังรายได้ค่านายหน้าซื้อขายหลักทรัพย์ลดลง
ASP เผยกำไร Q2/60 ลดลง 2.01% มาที่ 168.32 ลบ. จากปีก่อนมีกำไร 171.77 ลบ. หลังรายได้ค่านายหน้าซื้อขายหลักทรัพย์ลดลง ขณะที่งวด 6 เดือนแรกมีกำไร 360.75 ลบ. เพิ่มขึ้น 17.91% จากปีก่อนมีกำไร 305.95 ลบ. ใจดีปันผล 0.10 บ./หุ้น XD 24 ส.ค.นี้ กำหนดจ่าย 8 ก.ย.60
15 ส.ค. 2560

บริษัท เอเซีย พลัส กรุ๊ป โฮลดิ้งส์ จำกัด (มหาชน) หรือ ASP รายงานผลการดำเนินงานไตรมาส 2/60 สิ้นสุดวันที่ 30 มิ.ย.60 (รวมบริษัทย่อย) ดังนี้

โดยบริษัทมีรายได้จากค่านายหน้าซื้อขายหลักทรัพย์ในไตรมาสที่ 2 ของปี 2560 จำนวน 204.40 ล้านบาทลดลงร้อยละ 26 จากงวดเดียวกันของปี 2559 เนื่องจากปริมาณการซื้อขายหลักทรัพย์เฉลี่ยต่อวันของบริษัทลดลงร้อยละ 26 จาก 2,596 ล้านบาทเป็น 1,926 ล้านบาท
ทั้งนี้ค่าธรรมเนียมและบริการเปรียบเทียบกับไตรมาสเดียวกันปีที่แล้วเพิ่มขึ้น 40.97 ล้านบาท คิดเป็นร้อยละ30 เนื่องจากการเพิ่มขึ้นของรายได้ค่าจัดจำหน่ายหลักทรัพย์และที่ปรึกษาทางการเงิน
ขณะที่บริษัทมีกำไรจากการซื้อขายเงินลงทุนในหลักทรัพย์และตราสารอนุพันธ์ในไตรมาสที่ 2 ปี 2560 จำนวน 97.30 ล้านบาทเพิ่มขึ้นจากไตรมาสเดียวกันของปีที่แล้ว คิดเป็นร้อยละ 9 นอกจากนี้ดอกเบี้ยและเงินปันผลเพิ่มขึ้นร้อยละ 30 จากไตรมาสเดียวกันปีที่แล้วเนื่องจากการเพิ่มขึ้นของเงินปันผลรับจากเงินลงทุนในหลักทรัพย์
พร้อมกันนี้บริษัทประกาศจ่ายปันผลจาก งวดดำเนินงานวันที่ 1 ม.ค. 2560 ถึงวันที่ 30 มิ.ย.2560 เป็นเงินสดจำนวน 0.10 บาทต่อหุ้น โดยจะขึ้นเครื่องหมาย XD ไม่ได้รับสิทธิปันผลในวันที่ 24 ส.ค.2560 และกำหนดจ่ายเงินปันผลในวันที่ 8 ก.ย.2560